《送张无梦归天台》
宋代·赵世长

琼台卜幽隐，金液链真精。
冰雪形容古，烟霞意思清。
谈玄通至道，养素达长生。
补诏离仙窟，安居入帝京。
唐虞回圣眷，巢许让高名。
抗节辞丹陛，归心恋赤城。
再眠琪树影，重听瀑泉声。
朝客多攀饯，天章复赠行。
令猷光史策，逸态傲公卿。
珍重青云外，逍遥乐太平。

作者简介：赵世长，涿郡（今河北涿州）人。宋宗室。真宗时知河南府陵台令兼永安令（《元宪集》卷二八《赐祠部郎中知河南府陵台令兼永安县赵世长敕书》）。官至解州防禦使。事见《宋史》卷二四四《燕王德昭传》。